<classify> BAADA ya Mamlaka ya Mawasiliano Tanzania TCRA kuanza kuzima laini za simu kwa awamu, idadi ya wananchi wanaojitokeza kwenye ofi si na vituo vya Mamlaka ya Vitambulisho vya Taifa NIDA, imepungua kwa kiasi kikubwa. Gazeti hili jana lilifika kwenye Ofisi za NIDA Wilaya ya Temeke na kwenye Kituo cha Uandikishaji cha Mnazi Mmoja kilichopo llala jijini Dar es Salaam na kushuhudia idadi ndogo ya wananchi, waliofika ama kujiandikisha kwa mara ya kwanza au kufuatilia namba zao za utambulisho, ikilinganishwa na umati uliojitokeza wiki moja iliyopita. Awali, TCRA ilitangaza kuwa ifikapo Desemba 31, 2019 laini zote ambazo hazikusajiliwa kwa alama za vidole, kwa kutumia Kitambulisho cha Taifa zingefungwa, kabla ya Rais Dk John Magufuli kuongeza muda huo hadi Januari 20 mwaka huu.Lakini, kwa muda wote huo mwamko wa wananchi kujitokeza kwenye vituo vya NIDA iliendelea kuwa ndogo, tofauti na siku za mwisho, hali iliyofanya mifumo ya NIDA kuzidiwa kutokana na wingi wa watu. Wakati wananchi wakiwa kwenye sintofahamu kuhusu hatma ya laini zao, kwa kutokuwa na vitambulisho vya taifa au namba ya utambulisho, TCRA ilitangaza Jumatatu ya wiki hii kuwa laini hizo hazitazimwa kwa mkupuo, bali kwa awamu ili kuzuia mifumo ya NIDA isielemewe, lakini idadi ya wananchi kwenye vituo vya NIDA imepungua. Alipoulizwa kama kuzima laini kwa makundi kumechangia idadi ya wananchi kupungua kwenye vituo vya NIDA, Naibu Waziri wa Ujenzi, Uchukuzi na Mawasiliano, Atashasta Nditiye alisema hiyo itakuwa kwa hasara yao, kwa sababu serikali inaendelea kuzima laini zisizosajiliwa kwa alama za vidole kila siku. Nditiye alisema lengo la serikali, siyo kuwakomoa wananchi, bali kinachofanyika ni kwa usalama wao, hivyo kwa wale ambao hawana vitambulisho vya taifa na hawajasajili laini zao ni vyema wakafanya hivyo. Msemaji wa NIDA, Thomas Nyakabengwe, alisema wao hawajafahamu ni sababu ipi hasa, iliyowafanya wananchi kutojitokeza kwa wingi kama ilivyokuwa katika wiki ya mwisho ya muda uliowekwa na serikali. Nyakabengwe alisema inawezekana wananchi wengi wameshapata namba zao za utambulisho kwa kuwa zinaendelea kuzalishwa au wameamua kupuuzia kwa kuwa laini zinazimwa kwa awamu.Alisema pamoja na hali hiyo, NIDA itaendelea kutoa huduma kwa wananchi wanaojitokeza. Ofisa Usajili Mwandamizi wa NIDA Wilaya ya Temeke, Ezra Ndangoya alisema siku moja baada ya laini za simu kuanza kuzimwa, idadi ya wananchi wanaojitokeza kwa ajili ya kupata kitambulisho cha taifa kwenye ofisi zao imepungua. Ndangoya alisema juzi Jumanne waliwahudumia wananchi 250 tu waliofika ama kujiandikisha kwa mara ya kwanza au kufuatilia namba zao za utambulisho, ikilinganishwa na wastani wa watu 400 hadi 500 waliokuwa wakiwahudumia katika siku 20 za nyongeza za Rais Magufuli. Alisema tangu Juni mwaka jana, walikuwa wanawahudumia wastani wa wananchi 300 kwa siku, hivyo kupungua kwa wananchi hao kunaweza kutokana na wengi wao kupata namba za utambulisho au kusubiri namba hizo kupitia simu zao za mkononi, hivyo hawaoni umuhimu wa kufika ofisini. Baadhi ya mawakala wa miamala ya fedha kwa kutumia simu za mkononi akiwemo Editha Rweyemamu mkazi wa Chamazi na Jazila Ali mkazi wa Kitunda, waliliambia gazeti hili jana kuwa bado hawajaanza kuona athari katika biashara zao, baada ya TCRA kuanza kufunga laini za simu zisizosajiliwa kwa alama za vidole.Walisema kwa kuwa Januari ni mwezi mgumu kibiashara, labda athari ya kuzimwa kwa laini hizo, wataanza kuiona kuanzia miezi inayokuja. Wakala mwingine, Dickson Bruno mkazi wa Mbagala alisema ameanza kuona athari za kufungwa kwa laini za simu, kwa kuwa idadi ya wateja imepungua. Alisema tofauti na siku zingine, lakini tangu laini zianze kuzimwa Jumatatu, idadi ya wateja waliokuwa wakipata huduma kwake imepungua.  <topic>: kitaifa 